Rosa Lund (EL), 2023-12-05:
Jeg synes faktisk, det er lidt svært at beslutte, hvordan man skal starte, når vi har med den her sag at gøre, for mængden af skandaler synes at hobe sig op, og gang på gang har vi kunnet konstatere, at vi har en regering, som ikke er i stand til at håndtere den her sag ordentligt.
Nogle snakker om, hvad det betyder for Danmarks rygte internationalt, og hvad det betyder for, om andre efterretningstjenester er villige til overhovedet at samarbejde med de danske.
Der er befolkningens krav på ikke at blive overvåget af andre stater, som vel i virkeligheden er det, der startede hele den her sag, nemlig spørgsmålet om et kabelsamarbejde, som har betydet ulovlig overvågning af danskerne.
Dertil kommer så spørgsmål om uretmæssige fængslinger, hemmelige agenter og justitsmord.
Og hvordan den allerallerøverste hylde i Danmarks sexliv er, er på en eller anden måde også kommet til at spille en rolle i den her sag.
Dertil kommer også spørgsmål om, om tidligere ministre skal fængsles for at ytre sig om offentligt kendte ting; om lukkede døre; om åbne døre; om, hvorvidt Højesterets afgørelser nu også står til troende.
Det synes vi jo i Enhedslisten de gør.
Jeg vil sige, at jeg faktisk kunne blive ved, og det synes jeg egentlig den her debat vidner meget godt om.
Det, at den her sag vedrører så mange områder og er blevet håndteret på så dårlig vis, understreger netop pointen om, hvorfor det er nødvendigt at få undersøgt den her sag til bunds.
Det er ikke kun, for at borgerne eller os folkevalgte skal kunne have tillid til regeringen, til efterretningstjenesterne og til myndighederne, at det her skal afdækkes; det er også, fordi det er den eneste måde, vi kan sikre os mod, at noget lignende sker igen – det er jo ved at anerkende, hvor mange fejl der er begået, og få dem frem i lyset, sådan at vi kan sikre, at det ikke sker igen.
Og umiddelbart kan vi konstatere, at ingen vil påtage sig det ansvar.
Det synes jeg er synd for vores retsstat og for vores demokrati.
Det, vi har drøftet i Granskningsudvalget, og det, vi ønsker et flertal for i dag, er vigtigt.
Det handler om, hvorvidt vi som befolkning kan have tillid til vores stat, og det mener jeg virkelig at vi som borgere i Danmark skal kunne.
Og det her forslag går i al sin enkelhed ud på, at vi bare gerne vil have en ordentlig undersøgelse af FE-sagen, altså af hele sagskomplekset – om Lars Findsen, om Claus Hjort Frederiksen, om Ahmed Samsam.
Det er i al sin enkelhed det, det går ud på.
Det bliver blokeret af en regering, som, hvis man kigger på meningsmålingerne, er i stort mindretal i forhold til befolkningens ønsker.
Jeg synes, det er useriøst, og jeg synes også, det er kujonagtigt.
Det er som at gå og gemme sig ude i skolegården, når man godt ved, at man har gjort noget, der er forkert.
Og ligesom det barn, der har gjort noget forkert ude i skolegården, på et tidspunkt bliver nødt til at se sin lærer i øjnene, så bliver regeringen også nødt til at se vælgerne og os andre folkevalgte i øjnene.
Det burde jo ikke være nødvendigt at sige, men nu gør jeg det alligevel: Det er jo for jeres egen skyld, at vi synes, det her skal undersøges.
Det er jo for jeres egen skyld, ligesom det også er for efterretningstjenesternes skyld, at det her skal undersøges.
Hvis der ikke er noget at skjule, kan vi lige så godt undersøge det.
Det tænker jeg i hvert fald.
Vi har hørt justitsministeren sige, at de her sager skaber et tomrum af fakta.
Det er i hvert fald ikke Folketinget.
Jeg synes faktisk, at et mindretal i Folketinget gør alt, hvad vi kan, for at få de her ting frem i lyset.
Så hvis man er træt af et tomrum af fakta, bør man stemme for det her beslutningsforslag.
Så medmindre de tre regeringspartier påtænker at udvide deres samarbejde hen over midten og dermed købe flere kritikere af denne sag med ministerposter, vil det her blive undersøgt til bunds.
Det har vi i hvert fald i Enhedslisten tænkt os at stå på.
Hvis ikke det bliver vedtaget den her gang, bliver det vedtaget på et tidspunkt, når flertallet ser anderledes ud.
Og det burde ikke være nogen hemmelighed, at vi i Enhedslisten håber, at det sker meget, meget snart.
Enhedslisten kan støtte det her beslutningsforslag.
Og en sidste bemærkning må være, at det jo ikke er, fordi vi ikke indgår aktivt i forhandlinger med regeringen om det her.
Vi er da altid interesseret i at få indflydelse for vores mandater; det er vi altid interesseret i.
Tak for ordet.